
A magyar mezőgazdaság működését befolyásoló tényezők napjainkban – különös tekintettel a COVID-19 és az ukrán háború hatásai

Kutatómunkám során a mezőgazdaságot befolyásoló tényezőket vizsgáltam. Ágazati és vállalati szinten is két fő kutatási kérdésre kerestem a választ:
- Milyen hatással volt a COVID-19 járvány a mezőgazdaságra?
- Hogyan hat a jelenleg is zajló orosz-ukrán háború a magyar mezőgazdaságra?
A fő kérdésekhez kapcsolódóan további 23 alkérdést fogalmaztam meg.
A kutatási kérdések megválaszolása érdekében primer, valamint szekunder kutatást folytattam. Szekunder kutatásom során a témához kapcsolódó szakirodalmi anyagokat, statisztikai elemzéseket, adatokat gyűjtöttem össze és tanulmányoztam. Primer kutatásom keretein belül, pedig Baranya megye egy mezőgazdasági vállalkozásánál készítettem részben strukturált mélyinterjút a cég gazdasági, valamint földügyi vezetőivel.
A vizsgált két hatótényező hatásaként mind ágazati, mind vállalati szinten is azonosíthatóak voltak hatások a mezőgazdaság területén. Ezek között szerepel többek között a jelentős áremelkedések, csúszások a határidős tevékenységekben, beszerzési problémák. A GDP csökkenését, a termelési költségek növekedését, a foglalkoztatás területén pedig stagnálást okozott a hatótényező. Indokolt volt új piacok, beszállítók és partnerek keresése. A digitalizációt pedig a COVID-19 felgyorsította, előtérbe került az online értékesítés. Az ügyintézés, a tárgyalások és értekezletek is online térbe kerültek át. A járvány ellenére sikerült beruházásokat megvalósítani a vizsgált cégnél. Ugyanakkor itt és az online értékesítés területén is eltérés van a vállalatnál és az ágazatban tapasztaltaktól. A vállalati szintű interjúkból esettanulmány szerű kép bontakozik ki a járvány időszaki működésről.
A kutatás eredménye további elemzések alapjául szolgálhat és hasznos lehet mind a döntéshozók, mind a kutatók számára, valamint korrajzként rögzíti a COVID-19 időszak ágazati szintű és vállalati eseményeit. 



